User:Nileshkantak

आर्यन एज्युकेशन सोसायटीची ३ जून १८९७ ह्या तारखेला एक इंग्रजी शाळा सुरु झाली. प्रथम इयत्ता ४थी ते ७वी पर्यंत शिक्षण देणारी हि गिरगाव मुंबई येथील संस्था आजही अव्याहतपणे चालू आहे. आपला देश परकीय सत्तेपासून मुक्त करणे हे ध्येय समोर ठेऊन ती स्थापना करण्यात आली होती. ह्या आर्यन एज्युकेशन सोसायटीची स्थापना,नऊ तरुण पदवीधारकानी केली. हे नऊ तरुण मित्र होते १) श्री.विनायक हरीश्चंद्र ठाकूर २) ना. मुकुंदराव रामराव जयकर ३) न्यायमूर्ती पद्मनाभ भास्कर शिंगणे ४) श्री. वामन रामचंद्र जोशी ५) प्रा. शामराव रामचंद्र धराधर ६) श्री. रघुनंदन ना. कोठारे ७) रामचंद्र श्रीकृष्ण नवलकर ८) डॉ. आ. पु. कोठारे ९) शामराव सखाराम त्रिलोकेकर

ह्या शाळेचे पहिले नाव हे मराठा एज्युकेशन सोसायटी असे होते. परंतु मराठा ह्या शब्दाची व्याप्ती संकुचित वाटली, व संस्थेचे हेतू, आकांक्षा व कार्य ह्यांची झेप व भरारी संकुचित ठेवणे अप्रशस्त वाटले. म्हणून ज्या आर्यवंशाने हजारो वर्षांपूर्वी भारताच्या ह्या पुण्यभूमीत कर्तबगारी व ज्ञानाच्या क्षेत्रात आखिल जगतात एका वेळी उच्चांक गाठला होता, त्या आर्यवंशाच्या पुण्यस्मरणार्थ व त्याचीच कामगिरी पुढे चालू ठेऊन त्याच्या किर्तीत भर टाकावयाची असल्यामुळे मराठा ह्याऐवजी आर्य (इंग्रजी आर्यन) ह्या शब्दाची योजना केली व मराठा एज्युकेशन सोसायटीचे नामांतर आर्यन एज्युकेशन सोसायटी असे झाले.

ह्या शाळेची जागा सुरवातीच्या काळात सतत बदलत होती, जसे आरंभी सॅन्डर्स्ट रस्ता व केनेडी पुलाचा रस्ता ह्यामधील असलेले मंत्रीगृह व गिरगाव नाक्यावरील एक गृह व नंतर बनामहाल गल्लीत दोन बाजूला असणा-या इमारती तसेच प्रार्थना समाजच्या बाजूला असलेले एक गृह इत्यादी.

मग १९०४ साली गिरगावातील आंग्रेवाडीमध्ये श्रीमंत सरदार विनायकराव धुंडिराज बिवलकर यांनी सोसायटीकरिता उदारपणे एक तीन मजली इमारत बांधून दिली व त्यात नोव्हेंबर १९३७ पर्यंत शाळा चालली. त्यानंतर जगन्नाथ शंकरशेठ रोडवर दोन देवळान मधील इमारतीत ५ नोव्हेंबर १९३८ पासून शाळा भरू लागली. ४ डिसेंबर १९३७ रोजी ह्या इमारतीची कोनशिला ना. पंतप्रधान बाळ गंगाधर खेर यांनी बसविली व तिचे औपचारिक उद्घाटन ना. गणेश वासुदेव माळवणकर यांच्या हस्ते १९ फेब्रुवारी १९३९ रोजी झाले.